Γνωμοδότηση της Επιτροπής των Περιφερειών για την «Πρόταση απόφασης του Συμβουλίου για τη θέσπιση ενός τρίτου πολυετούς προγράμματος για τις μικρομεσαίες επιχειρήσεις (ΜΜΕ) στην Ευρωπαϊκή Ένωση (1997-2000) (που υπεβλήθη από την Επιτροπή) - αξιολόγηση στο έπακρο του εκτεταμένου δυναμικού των ευρωπαϊκών ΜΜΕ όσον αφορά την απασχόληση, την ανάπτυξη και την ανταγωνιστικότητα»

(97/C 34/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Πρόταση του Συμβουλίου (COM(96) 98 τελικό - 96/0087 (CNS) () 7

έχοντας υπόψη την απόφαση του Συμβουλίου της 10ης Απριλίου να ζητήσει από την Επιτροπή των Περιφερειών τη σχετική γνωμοδότησή της, σύμφωνα με το άρθρο 198Γ, πρώτο εδάφιο της Συνθήκης περί ιδρύσεως της Ευρωπαϊκής Κοινότητας 7

έχοντας υπόψη την απόφαση της 8ης Μαρτίου 1996 να ανατεθεί η προετοιμασία της σχετικής γνωμοδότησης στην επιτροπή 1 «Περιφερειακή και οικονομική ανάπτυξη, τοπικά και περιφερειακά οικονομικά» 7

έχοντας υπόψη το σχέδιο γνωμοδότησης που υιοθετήθηκε από την επιτροπή 1 στις 20 Ιουνίου 1996 (εισηγητής: ο κ. Ricca) (CDR 211/96 rιv.) 7

λαμβάνοντας υπόψη τη Συνθήκη περί ιδρύσεως της Ευρωπαϊκής Ένωσης 7

λαμβάνοντας υπόψη το Λευκό Βιβλίο της Επιτροπής με θέμα «Ανάπτυξη, Ανταγωνιστικότητα, Απασχόληση» 7

λαμβάνοντας υπόψη την έκθεση που υπεβλήθη από την Επιτροπή στο Ευρωπαϊκό Συμβούλιο της Μαδρίτης με θέμα «Μικρομεσαίες επιχειρήσεις: μια δυναμική πηγή απασχόλησης, ανάπτυξης και αναταγωνιστικότητας στην Ευρωπαϊκή Ένωση», CSE (95) 2087 7

λαμβάνοντας υπόψη τη σύσταση της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων () 7

λαμβάνοντας υπόψη την έκθεση της ομάδας ανεξάρτητων εμπειρογνωμόνων σχετικά με τη νομική και διοικητική απλούστευση, COM(95) 288 τελικό της 21ης Ιουνίου 1995 7

λαμβάνοντας υπόψη την ανακοίνωση της Επιτροπής σχετικά με την «Αξιολόγηση του δεύτερου πολυετούς προγράμματος για τις επιχειρήσεις και τις ΜΜΕ (1993-1996)» COM(96) 99 τελικό της 20ης Μαρτίου 1996 7

λαμβάνοντας υπόψη την ανακοίνωση της Επιτροπής με θέμα «Η βιοτεχνία και οι μικρές επιχειρήσεις, βασικά στοιχεία της ανάπτυξης και της απασχόλησης στην Ευρώπη», COM(95) 502 τελικό της 26 Οκτωβρίου 1995 7

λαμβάνοντας υπόψη την ανακοίνωση της Επιτροπής σχετικά με «Το ευρωπαϊκό παρατηρητήριο για τα ΜΜΕ - Σχόλια της Επιτροπής σχετικά με την τρίτη ετήσια έκθεση (1995)», COM(95) 526 τελικό της 8ης Νοεμβρίου 1995 7

λαμβάνοντας υπόψη τη γνωμοδότηση της Επιτροπής των Περιφερειών για τα «Ολοκληρωμένα προγράμματα υπέρ των ΜΜΕ και της Βιοτεχνίας», CdR 18/95 της 1ης Φεβρουαρίου 1995 () 7

υιοθέτησε ομόφωνα κατά τη διάρκεια της 14ης συνόδου ολομέλειας (συνεδρίαση της 19ης Σεπτεμβρίου), την ακόλουθη γνωμοδότηση.

1. Γενικές παρατηρήσεις

1.1. Οι ΜΜΕ (έκφραση η οποία περικλείει πάντοτε και τον τομέα της Βιοτεχνίας) συνιστούν, λόγω της διάδοσής τους, σημαντικό παράγοντα για τη διανομή και διατήρηση της ευημερίας και, συνεπώς, παράγοντα οικονομικής και κοινωνικής ανάπτυξης.

1.2. Οι ΜΜΕ στην Ευρωπαϊκή Ένωση αντιστοιχούν σε ποσοστό 99,8 % του συνόλου των επιχειρήσεων, σε 66 % της συνολικής απασχόλησης και σε 65 % του κύκλου εργασιών των επιχειρήσεων της ΕΕ. Ειδικότερα, οι μικρότερες επιχειρήσεις διαδραματίζουν σήμερα καθοριστικό ρόλο στην ανάπτυξη και συμβάλλουν στη δημιουργία νέων θέσεων απασχόλησης με ποσοστό υψηλότερο του μέσου όρου.

1.3. Κατά το διάστημα 1988-1995, η αμιγής δημιουργία θέσεων απασχόλησης στις ΜΜΕ υπερκάλυψε τις απώλειες θέσεων απασχόλησης στις μεγάλες επιχειρήσεις. Εντούτοις, η δημιουργία θέσεων απασχόλησης στην Ευρώπη δεν υπήρξε ιδιαίτερα σημαντική και η ανεργία δεν παρουσίασε αξιοσημείωτη μείωση.

1.4. Ενώ στις Ηνωμένες Πολιτείες η απασχόληση στις ΜΜΕ αυξήθηκε κατά 4,7 % με την αμιγή δημιουργία 2,1 εκατομμυρίων νέων θέσεων εργασίας, στην ΕΕ το ποσοστό δημιουργίας θέσεων απασχόλησης στις ΜΜΕ δεν έχει αυξηθεί.

1.5. Ωστόσο, το δυναμικό που διαθέτουν οι ΜΜΕ όσον αφορά την ανάπτυξη και τη δημιουργία θέσεων απασχόλησης ΔΕΝ αξιοποιείται στο έπακρο.

1.6. Σύμφωνα με τα διαθέσιμα στοιχεία, η ανάπτυξη και η δημιουργία θέσεων απασχόλησης στις ΜΜΕ παρεμποδίσθηκε λόγω βασικών δυσλειτουργιών και ελλείψεων της αγοράς και των πολιτικών που εφαρμόσθηκαν, για τις οποίες δεν έχουν ακόμη εξευρεθεί ικανοποιητικές λύσεις.

1.7. Κατά συνέπεια, η Επιτροπή των Περιφερειών διαπιστώνει με ικανοποίηση ότι, μέσω του τρίτου πολυετούς προγράμματος, εκδηλώνεται η πρόθεση να καταστεί η κοινοτική πολιτική προς όφελος των ΜΜΕ, η οποία οφείλει να ολοκληρώσει τις δράσεις που ανέλαβαν οι περιφερειακές και τοπικές αρχές και κράτη μέλη, ακριβέστερη και αποτελεσματικότερη και να αντιμετωπισθούν ζητήματα προτεραιότητας για τα οποία απαιτείται η λήψη ενδεδειγμένων μέτρων, με στόχο να ενθαρρυνθεί ουσιαστικά η ανάληψη επιχειρηματικών πρωτοβουλιών, η δημιουργικότητα και η καινοτομία σε ολόκληρη την Ευρωπαϊκή Ένωση.

2. Η πολιτική της Ευρωπαϊκής Κοινότητας προς όφελος των ΜΜΕ

2.1. Η Επιτροπή των Περιφερειών επισημαίνει την ανάγκη να τεθεί σε εφαρμογή κάθε ενδεδειγμένη πρωτοβουλία για την υποστήριξη και την αξιοποίηση των δυνατοτήτων των ΜΜΕ να συμβάλουν στην ανάπτυξη και στην απασχόληση, αλλά ταυτόχρονα και για την αντιμετώπιση καταστάσεων εγγενούς αδυναμίας που συνδέονται με τις διαστάσεις των επιχειρήσεων, με αποτέλεσμα να τις καθιστούν περισσότερο επιρρεπείς στις αποτυχίες.

2.2. Η Επιτροπή των Περιφερειών έχει ήδη εκφέρει ευνοϊκή γνώμη, το Φεβρουάριο του 1995 (εισηγητές: οι κκ. Bore και Ricca) (), σχετικά με τα «Ολοκληρωμένα προγράμματα υπέρ των ΜΜΕ και της Βιοτεχνίας».

Σε αυτό το πλαίσιο, το τρίτο πολυετές πρόγραμμα για την περίοδο 1997-2000 προσδίδει συνέχεια στην πολιτική της ΕΕ, καθορίζοντας τους ακόλουθους στόχους:

α) Απλούστευση και βελτίωση του διοικητικού και νομικού περιβάλλοντος των επιχειρήσεων.

β) Βελτίωση του χρηματοοικονομικού περιβάλλοντος των επιχειρήσεων.

γ) Παροχή βοήθειας στις ΜΜΕ προκειμένου να προσδώσουν ευρωπαϊκή και διεθνή διάσταση στις στρατηγικές τους, μέσω της ενίσχυσης των υπηρεσιών πληροφόρησης.

δ) Ενίσχυση της ανταγωνιστικότητας των ΜΜΕ και βελτίωση της πρόσβασής τους στην έρευνα, στην καινοτομία και στην κατάρτιση.

ε) Προώθηση της επιχειρηματικότητας και ενίσχυση ορισμένων ομάδων-στόχων.

2.3. Η Επιτροπή των Περιφερειών συμμερίζεται τους πέντε προαναφερθέντες στόχους προτεραιότητας, καθώς και την επικέντρωση του προγράμματος στις ΜΜΕ ανεξάρτητα από τον τομέα, τη νομική μορφή και τη θέση τους εντός του ευρωπαϊκού οικονομικού χώρου.

3. Οι προτεινόμενες δράσεις

3.1. Στόχος Α: Απλούστευση και βελτίωση του διοικητικού και νομικού περιβάλλοντος των επιχειρήσεων

Α1 Διασφάλιση του γεγονότος ότι θα ληφθούν υπόψη τα συμφέροντα των ΜΜΕ στο πλαίσιο των διαφόρων κοινοτικών πρωτοβουλιών και πολιτικών 7

Α2 απλούστευση και βελτίωση της κοινοτικής νομοθεσίας 7

Α3 αύξηση της διαφάνειας και της διάδοσης των βέλτιστων πρακτικών όσον αφορά την απλούστευση και βελτίωση του διοικητικού και νομικού περιβάλλοντος 7

Α4 βελτίωση του πλαισίου για τις διεθνικές ενέργειες των ΜΜΕ.

3.1.1. Η ΕΤΠ συμμερίζεται τις προτεινόμενες δράσεις και εύχεται να μπορέσουν να συμβάλουν έμπρακτα στη βελτίωση του υφιστάμενου διοικητικού περιβάλλοντος ακόμη και του τοπικού, που εμπεριέχει διαρθρωτικά μειονεκτήματα για τις ΜΜΕ, οι οποίες οφείλουν να ανταπεξέλθουν σε μια ολοένα και πιο πολύπλοπη κατάσταση, από νομική, φορολογική και διοικητική άποψη, με αργές και επαχθείς διαδικασίες.

3.1.2. Η παρούσα κατάσταση έχει αρνητικές επιπτώσεις στο κόστος των ΜΜΕ, αποθαρρύνει τη σύσταση νέων επιχειρήσεων, τις προσλήψεις, τις πρωτοβουλίες και την καινοτομία, ενώ προκαθορίζει και, συχνά, παρεμποδίζει τη μεταβίβαση των επιχειρήσεων στην επόμενη γενεά.

3.1.3. Η ΕΤΠ εκτιμά ότι όσο μεγαλύτερη θα είναι η συμμετοχή των ΜΜΕ στο στάδιο της θέσπισης της νομοθεσίας ή της κατάρτισης των κοινοτικών προγραμμάτων - κατά τρόπο ώστε να εισαχθούν μέτρα βασισμένα στην έμπρακτη κατανόηση των συμφερόντων και των αναγκών των ΜΜΕ - τόσο αποτελεσματικότερες θα καταστούν οι κοινοτικές πρωτοβουλίες.

3.1.4. Η ΕΤΠ τονίζει ότι απαιτείται να επεκταθεί η απλούστευση και στις διαδικασίες για την πρόσβαση στις κοινοτικές χρηματοδοτήσεις και ενισχύσεις, μέσω της αύξησης της διαφάνειας, της βελτίωσης του συντονισμού και της ενίσχυσης της εκτενέστερης και αποτελεσματικότερης εφαρμογής των διαδικασιών αυτών.

3.1.5. Όσον αφορά το ζήτημα της κληρονομικής διαδοχής των επιχειρήσεων, η ΕΤΠ κρίνει ότι είναι σημαντικό να προταθεί, ως συγκεκριμένη δράση, η προώθηση των εταιρειών χρηματοδότησης οι οποίες ασχολούνται με την αγορά επιχείρησης από τη διοίκηση (Management buy out), προκειμένου να παρέχεται η δυνατότητα στους διοικούντες μιας επιχείρησης να προβαίνουν στην αγορά της, ελλείψει κληρονόμων του ιδιοκτήτη της. Ως μέσο για την παροχή κινήτρων μπορεί να καθιερωθεί η ιδιαίτερη φορολογική έκπτωση επί των προμηθειών που εισπράττουν οι εταιρείες χρηματοδότησης οι οποίες επιδιδίδονται σε τέτοιου είδους δραστηριότητες.

3.2. Στόχος Β: Βελτίωση του χρηματοοικονομικού περιβάλλοντος των επιχειρήσεων

Β1 Βελτίωση της πρόσβασης στη χρηματοδότηση 7

Β2 εντατικοποίηση των προσπαθειών για τον περιορισμό των προβλημάτων που οφείλονται σε καθυστερημένες καταβολές 7

Β3 προαγωγή της ανάπτυξης ειδικών χρηματοοικονομικών μέσων 7

Β4 τόνωση της δημιουργίας χρηματαγορών για τις ΜΜΕ που γνωρίζουν ταχεία ανάπτυξη.

3.2.1. Η ΕΤΠ συμμερίζεται την ανάγκη να καθορισθούν μέσα τα οποία να συμβάλουν στη βελτίωση του χρηματοοικονομικού περιβάλλοντος των ΜΜΕ, καθώς και να ληφθούν συμπληρωματικά μέτρα έναντι του ολοκληρωμένου προγράμματος υπέρ των ΜΜΕ του 1994, με στόχο τα εξής:

- να υπερνικηθούν οι δυσκολίες εξασφάλισης δανείων και να μειωθούν τα επιτόκια (σήμερα οι ΜΜΕ καταβάλλουν εν γένει επιτόκιο που υπερβαίνει κατά 2 έως 5 μονάδες το αντίστοιχο επιτόκιο των μεγάλων επιχειρήσεων) 7

- να ξεπερασθούν οι περιορισμοί των εθνικών φορολογικών συστημάτων που αποθαρρύνουν την εκ νέου επένδυση των αποταμιεύσεων στην επιχείρηση 7

- να προαχθεί η ανάπτυξη νέων χρηματοοικονομικών μέσων σε πανευρωπαϊκή κλίμακα και να υπάρξει διασύνδεση της ζήτησης κεφαλαίων από τις ΜΜΕ με τους επενδυτές που θα μπορούσαν να τους διαθέσουν τα κεφάλαια αυτά 7

- να τεθούν στη διάθεση των ΜΜΕ, οι οποίες επενδύουν στην καινοτομία τοπικά κεφάλαια, προερχόμενα από τις περιφερειακές και τοπικές αρχές, ή από υπομονοτικές χρηματοδοτικές πηγές ή κεφάλαια μακροχρόνιας αποταμίευσης, προερχόμενα γενικά από τα συνταξιοδοτικά ταμεία.

3.2.2. Ειδικότερα, η ΕΤΠ εκτιμά ότι - προκειμένου να καταστούν αποτελεσματικές οι πρωτοβουλίες στον τομέα της εγγυοδοσίας των χρηματοδοτήσεων (Β1) - θα πρέπει απαραιτήτως να προβλεφθεί η παροχή επιχορηγήσεων εκ μέρους της ΕΕ προς όφελος των υπηρεσιών εγγυοδοσίας με στόχο τη μερική απορρόφηση των ζημιών που καλύπτονται από τις ίδιες τις επιχειρήσεις (π.χ. για το 50 % των ζημιών που κατεβλήθησαν στο τραπεζικό σύστημα κατά το προηγούμενο έτος) για την εγγυοδοσία των χρηματοδοτήσεων προς τις ΜΜΕ.

3.2.3. Όσον αφορά το σημείο Β4, κρίνεται σκόπιμο να καθιερωθούν επιχορηγήσεις (ανερχόμενες τουλάχιστον σε 50 % του κόστους) για τις ΜΜΕ που ζητούν μια εκτίμηση της πιστοληπτικής ικανότητας ή της οικονομικής ευρωστίας τους («rating») από ειδικευμένες εταιρείες. Η εκτίμηση αυτή ευνοεί την αποτίμηση της επιχείρησης εκ μέρους εξωτερικών επενδυτών ή αλλοδαπών εταίρων προκειμένου να αξιολογηθεί η σύναψη συμφωνιών συνεργασίας. Επιπλέον, η προαναφερθείσα εκτίμηση διευκολύνει την ενδεχόμενη εισαγωγή στο χρηματιστήριο. Εξάλλου, θα πρέπει να κληθούν τα κράτη μέλη να καθιερώσουν σημαντική φορολογική έκπτωση (40/50 % των φόρων) για τα τρία έτη που έπονται της εισαγωγής μιας ΜΜΕ στο χρηματιστήριο.

3.2.4. Η ΕΤΠ εκφράζει την ευχή να τηρηθεί το προβλεπόμενο χρονοδιάγραμμα μετάβασης στην Οικονομική και Νομισματική Ένωση. Το κοινό ευρωπαϊκό νόμισμα EURO θα αποφέρει σημαντικό όφελος στις μικρομεσαίες επιχειρήσεις, διότι έτσι θα εξαλειφθούν ανά την Ευρωπαϊκή Ένωση οι δαπάνες που απορρέουν από το κόστος των συναλλαγών και την εγγύηση των τιμών συναλλάγματος και εξαρτώνται από τις νομισματικές διακυμάνσεις. Με το EURO θα καθιερωθεί μια ευρεία και φερέγγυα κεφαλαιαγορά που θα προσφέρει πιο ελκυστικές επενδυτικές και χρηματοπιστωτικές δυνατότητες από ό,τι οι σημερινές χωριστές ακόμη νομισματικές αγορές. Αυτό θα έχει ως αποτέλεσμα την εμφάνιση ενός νέου δυναμικού επιχειρηματικής καινοτομίας και θα εμποδίζει άλλωστε τον παραγκωνισμό των ΜΜΕ.

3.3. Στόχος Γ: Παροχή βοηθείας στις ΜΜΕ προκειμένου να προσδώσουν ευρωπαϊκή και διεθνή διάσταση στις σρτατηγικές τους μέσω της ενίσχυσης των υπηρεσιών πληροφόρησης

Γ1 Ανάπτυξη των υπηρεσιών πληροφόρησης [Ευρωπαϊκά κέντρα πληροφόρησης (EIC-Euro Info Centres, όπως τα «First-Stop-Shops»)] 7

Γ2 βελτίωση της προώθησης των δραστηριοτήτων υπέρ των ΜΜΕ 7

Γ3 προώθηση της συνεργασίας μέσω των δικτύων αναζήτησης επιχειρηματικών εταίρων (BC-NET και BRE) 7

Γ4 προώθηση άμεσων επαφών μέσω προγραμμάτων συνεργασίας (Europartenariat και Interprise) 7

Γ5 ανάπτυξη της συνεργασίας στον τομέα της υπεργολαβίας 7

Γ6 προώθηση της πρόσβασης σε νέες αγορές καθώς και της διεθνοποίησης των ΜΜΕ.

3.3.1. Η ΕΤΠ συμμερίζεται την άποψη ότι η ενίσχυση των ΜΜΕ για τη διεθνοποίησή τους αποτελεί καθοριστικό παράγοντα για την αύξηση της ανταγωνιστικότητάς τους στην εσωτερική αγορά καθώς και σε ευρύτερο περιβάλλον. Η επιτυχία στην παγκόσμια αγορά προϋποθέτει κυρίως αποτελεσματική ενημέρωση ώστε να καταστεί δυνατή η χάραξη στρατηγικής. Κατά συνέπεια κρίνεται σκόπιμη η χρησιμοποίηση εκείνων των τεχνικών της πληροφόρησης και των επικοινωνιών που είναι κατάλληλα προσαρμοσμένες στις ανάγκες των ΜΜΕ.

3.3.2. Η ΕΤΠ εκτιμά το γεγονός ότι η Επιτροπή επιθυμεί να θέσει επίκεντρο της κοινοτικής πολιτικής για τις επιχειρήσεις το δίκτυο Ευρωπαϊκών Κέντρων Πληροφόρησης (EIC) ως βασικό μέσο για τη βελτίωση της πρόσβασης των ΜΜΕ στην κοινοτική πληροφόρηση.

3.3.3. Η Επιτροπή προτίθεται κυρίως να προάγει την ανάπτυξη μιας σφαιρικής υπηρεσίας με την ανάληψη εκ μέρους των Ευρωπαϊκών Κέντρων Πληροφόρησης της λειτουργίας των first-stop-shops, μοναδικό σύνδεσμο με τον τελικό χρήστη με στόχο να κατευθύνεται το κάθε αίτημα είτε προς το αντίστοιχο κοινοτικό δίκτυο είτε στον φορέα παροχής της υπηρεσίας.

3.3.4. Για το λόγο αυτό η ΕΤΠ επιθυμεί να επιστήσει την προσοχή σε ορισμένες πτυχές, σχετικά με το θέμα αυτό, οι οποίες επισημάνθηκαν στην έκθεση που υποβλήθηκε από την Arthur Andersen & Co. για την αξιολόγηση του δευτέρου πολυετούς προγράμματος για τις ΜΜΕ (1993-1996):

- παρόλο που σημαντικό ποσοστό των χρηματοδοτήσεων, οι οποίες καταβάλλονται για την πολιτική των επιχειρήσεων, προορίζονται μόνο για τα ΕΚΠ, το δίκτυο δεν έχει ακόμη σημειώσει αποτελεσματική συνεργία με τα υπόλοιπα κοινοτικά δίκτυα 7

- οι προσπάθειες που καταβάλλονται δεν έχουν προωθήσει αρκετά την εικόνα του δικτύου ΕΚΠ στο εσωτερικό του επιχειρηματικού κόσμου 7

- η χρήση των δικτύων BC-NET και BRE είναι περιορισμένη, παρά την «καλή» τους διάρθρωση, λόγω ανεπαρκούς ποιοτικής βελτίωσης.

3.3.5. Η ΕΤΠ επισημαίνει ότι στο 3ο πολυτετές πρόγραμμα δεν ελήφθησαν υπόψη όλες οι παρατηρήσεις της προαναφερθείσης έκθεσης για το 2ο πολυετές πρόγραμμα και εκτιμά ότι:

- απαιτείται η αύξηση της επίδρασης στους επιχειρηματικούς κύκλους μέσω αποτελεσματικότερης προώθησης, βελτιωμένου και ενισχυμένου συστήματος δικτύων που να απευθύνεται σε πιο κατάλληλους εταίρους στον επιχειρηματικό κόσμο 7

- απαιτείται περαιτέρω εμβάθυνση των εκτιμήσεων για το εάν οι θετικές επιπτώσεις του δικτύου ΕΚΠ στις επιχειρήσεις μπορούν να επιτευχθούν μέσω διαφορετικού οργανωτικού πλαισίου 7

- πρέπει να εισαχθεί καλύτερης ποιότητας τεχνολογία και πιο εύκολη χρήση των δικτύων BC-NET και BRE 7

- πρέπει να αυξηθεί η επιτυχία του προγράμματος Europartenariat και Interprise με καλύτερη χρήση του BC-NET, του BRE και του δικτύου ΕΚΠ.

3.3.6. Η ΕΤΠ επιθυμεί να τονίσει τη σημασία της έναρξης πειραματικών σχεδίων για τις περιφέρειες που ενδέχεται να ενθαρρύνουν:

- μια διεθνή υποδομή για τις ΜΜΕ και τη συντονισμένη προσέγγιση ορισμένων ευρωπαϊκών προγραμμάτων.

3.4. Στόχος Δ: Ενίσχυση της ανταγωνιστικότητας των ΜΜΕ και βελτίωση της πρόσβασή τους στην έρευνα, την καινοτομία και την κατάρτιση

Δ1 Αύξηση των καινοτόμων ικανοτήτων των ΜΜΕ 7

Δ2 ενθάρρυνση της κατάρτισης σε θέματα διαχείρισης 7

Δ3 προσαρμογές στις ανάγκες του περιβάλλοντος.

3.4.1. Η ΕΤΠ συμμερίζεται την άποψη που διατυπώνεται στη δεύτερη έκθεση Ciampi: «Η κυριότερη πρόκληση συνίσταται στο να μπορούν τα αποτελέσματα μιας επιτυχούς έρευνας να γίνονται εμπορική καινοτομία» και θεωρεί ότι οι προτεινόμενες δράσεις μπορούν να συμβάλουν θετικά προς αυτή την κατεύθυνση και συνιστά ευρύτερη διάδοση των αποτελεσμάτων των πειραματικών σχεδίων που έχουν ξεκινήσει.

3.4.2. Ιδιαίτερη σημασία αποκτά η επιμόρφωση, που πρέπει να προσαρμοσθεί στις απαιτήσεις των ΜΜΕ, με ειδικές ενέργειες που αποβλέπουν στην:

- προώθηση της «διαδοχικής επιμόρφωσης» (που συνδυάζει τη σχολική εκπαίδευση με εργασιακές εμπειρίες) 7

- επιμόρφωση στα θέματα της διαχείρισης 7

- «συνεχή επιμόρφωση» στις νέες τεχνολογίες.

3.5. Στόχος Ε: Προώθηση της επιχειρηματικής ικανότητας και υποστήριξη των ειδικών ομάδων - στόχων

Ε1 Eπιχειρηματική παιδεία και ικανότητα 7

Ε2 βιοτεχνία και Μικρές Επιχειρήσεις 7

Ε3 εμπορικές επιχειρήσεις και επιχειρήσεις διανομής 7

Ε4 γυναίκες επιχειρηματίες και νέοι επιχειρηματίες 7 επιχειρήσεις που ανήκουν σε ομάδες μειονότητας.

3.5.1. Πρώτιστος στόχος, με τον οποίο συμφωνεί και η ΕΤΠ, πρέπει να είναι η εκ νέου δημιουργία και ενθάρρυνση μιας αληθινής και πραγματικής επιχειρηματικής παιδείας, η οποία να βασίζεται σε αξίες όπως είναι η αυτοπεποίθηση, η ανάληψη κινδύνων και η αίσθηση προσωπικής συμμετοχής. Εφόσον απαιτείται μεταβολή συμπεριφοράς, θα πρέπει όλοι οι ενδιαφερόμενοι φορείς να συμμετέχουν στην πολιτική προσπάθεια κάθε μεμονωμένου κράτους, συμπεριλαμβανομένων των περιφερειών και των αυτόνομων τοπικών κοινοτήτων.

4. Ανάπτυξη της πολιτικής της επιχείρησης

- Στατιστικές

- Παρατηρητήριο για τις ΜΜΕ

- Μελέτες για τις ΜΜΕ

- Ανάπτυξη και αξιολόγηση των δραστηριοτήτων υπέρ των ΜΜΕ.

4.1. Η ΕΤΠ εκτιμά ότι οι διάφορες προτάσεις ανταποκρίνονται στη σαφή αναγκαιότητα γνώσης και ενημέρωσης, ωφέλιμο μέσο για τους υπεύθυνους των πολιτικών προσανατολισμών όσον αφορά τον προσδιορισμό των πρωτοβουλιών που απαιτούνται στο πλαίσιο της πολιτικής για τις επιχειρήσεις.

4.2. Η ΕΤΠ εφιστά την προσοχή:

- στην ποιότητα και τον πρακτικό χαρακτήρα των στοιχείων που περιλαμβάνονται στις διάφορες εκδόσεις, τα οποία θα πρέπει να είναι ακριβέστερα και ενημερωμένα 7

- σε μια αποτελεσματικότερη πολιτική διανομής 7

- στη σκοπιμότητα χρησιμοποίησης και ενσωμάτωσης των νέων τεχνολογιών και των δυνατοτήτων που παρέχει η κοινωνία των πληροφοριών προκειμένου να καταστεί ευκολότερη και αποδεκτή η πρόσβαση στα διαθέσιμα στοιχεία.

5. Συμπεράσματα

Η Επιτροπή των Περιφερειών:

- Συμφωνεί με τις δράσεις που προτείνονται στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000) το οποίο διασφαλίζει τη συνέχεια της κοινοτικής πολιτικής για τις επιχειρήσεις, ενισχύει ορισμένες δράσεις που ήδη υπάρχουν και εισάγει μια σειρά νέων πρωτοβουλιών σε καθοριστικούς τομείς σύμφωνα με το πρόσφατο πολιτικό έγγραφο της Επιτροπής για τις ΜΜΕ.

- Εκφράζει την επιθυμία η εφαρμογή στην πράξη της βούλησης που έχει εκδηλωθεί να γίνει όσο το δυνατό απλούστερα και, βέβαια εύκολα, ούτως ώστε οι ΜΜΕ να μην επιβαρύνονται, πέρα από τους υφιστάμενους φραγμούς, και με εμπόδια που οφείλονται στην ευρωγραφειοκρατία.

- Πέρα από τις παρατηρήσεις που αναφέρονται σε ειδικά σημεία της έκθεσης, που περιλαμβάνονται εξ ολοκλήρου στα συμπεράσματα, πρέπει να διασφαλιστεί ότι:

α) η απτή εφαρμογή των πρωτοβουλιών που προτείνονται θα πραγματοποιείται με όσο το δυνατό περισσότερο αποκεντρωμένη προσέγγιση, λαμβανομένων υπόψη των ειδικών τοπικών στρατηγικών που αφορούν τις ΜΜΕ στα διάφορα κράτη μέλη, και συνεπώς όσο το δυνατό εγγύτερα στον επιχειρηματικό κόσμο με τη συμμετοχή των συστημάτων που ισχύουν κατά τόπους 7

β) οι οργανώσεις που εκπροσωπούν τις ΜΜΕ, συμπεριλαμβανομένων των οργανώσεων παροχής εμπιστευτικών επιχειρηματικών συμβουλών (χρηματοπιστωτικά ιδρύματα, εμπορικοί φορείς, δημόσιοι φορείς, εμπορικά επιμελητήρια, κ.λπ.) που διαθέτουν πολυσχιδές δίκτυο παρεμβάσεων, θα συμμετέχουν όσο το δυνατό περισσότερο στα δίκτυα ΕΚΠ, BC-NET, BRE 7

γ) θα καταβληθεί κάθε προσπάθεια για τη βελτίωση των επιπτώσεων και την ποιοτική ανάπτυξη των δικτύων ΕΚΠ, BC-NET, BRE, έστω και μέσω διαφορετικού οργανωτικού πλαισίου 7

δ) θα χρησιμοποιείται κάθε δυνατότητα που παρέχει η κοινωνία των πληροφοριών ως χορηγός ευκαιριών στρατηγικής σημασίας για τις ΜΜΕ, με τη συνέχιση σημαντικών επενδύσεων στην τεχνολογία 7

ε) θα εξεταστεί σοβαρά, με σκοπό να δοθεί πραγματική ουσία στις προτεινόμενες πολιτικές, το ενδεχόμενο της διάθεσης συμπληρωματικών πόρων, τόσο οικονομικών, όσο ανθρώπινων, ή ακόμη χορήγησης επιπλέον ειδικών αρμοδιοτήτων ή θα εξετασθεί κατά πόσον είναι δυνατή η μεταφορά των αρμοδιοτήτων στα κράτη μέλη ή στις περιφερειακές και τοπικές αρχές, οι οποίες διαδραματίζουν ήδη ένα σημαντικό ρόλο για τις ΜΜΕ όσον αφορά την τεχνική και χρηματοδοτική στήριξη για την ανάπτυξή τους 7

στ) κάθε ενέργεια που αποβλέπει στη μέγιστη αξιοποίηση του ευρύτατου δυναμικού των ευρωπαϊκών ΜΜΕ αποτελεί επίσης σημαντικό μέσο για την προώθηση πολιτικών υπέρ της απασχόλησης που θα πρέπει να ενισχυθούν με τα Χωροταξικά Σύμφωνα για την Απασχόληση που προτείνονται από την Ευρωπαϊκή Κοινότητα.

5.1. Θεωρεί χρήσιμη την περιοδική αξιολόγηση των συγκεκριμένων επιπτώσεων στο σύστημα των ΜΜΕ και του βαθμού εφαρμογής από τα κράτη μέλη των μέτρων που αποσκοπούν στην απλοποίηση από κάθε άποψη επιχειρηματικού βίου των Ευρωπαίων επιχειρηματιών, απελευθερώνοντάς τους από άσκοπους και δαπανηρούς γραφειοκρατικούς περιορισμούς, ούτως ώστε να ενθαρρυνθεί πραγματικά η επιχειρηματική ικανότητα, η δημιουργικότητα και η καινοτομία σε ολόκληρη την Ευρωπαϊκή Ένωση.

5.2. Εφιστά την προσοχή στην σκοπιμότητα να γίνουν γνωστά σε όλη την ΕΕ τα καλύτερα μέτρα που έχουν ληφθεί από τα μεμονωμένα κράτη μέλη με στόχο τη βέλτιστη και πλήρη αξιοποίηση των δυνατοτήτων των ΜΜΕ για την ανάπτυξη και την αύξηση της απασχόλησης.

Βρυξέλλες, 19 Σεπτεμβρίου 1996.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ αριθ. C 156 της 31. 5. 1996, σ. 5.

() ΕΕ αριθ. L 107 της 30. 4. 1996, σ. 4.

() ΕΕ αριθ. C 210 της 14. 8. 1995, σ. 92.